戴秀巖
作者：劉克莊
朝代：宋

paragraphs: 茲巖視諸峰，厥狀尤崢嶸。
舊爲碧蘚封，新有朱棧橫。
縻腰尚恐墜，束炬劣可行。
外狹中乃寬，始闇俄忽明。
仰視神魄悸，俯顧形殻輕。
遂覽丹爐基，微聞玉鼓聲。
源深足力盡，路黑雲氣生。
不辨晝夜分，恍疑世代更。
嘗聞學神仙，所得由專精。
豈吾諸名士，羨彼一老兵。
欣然約同志，嗣此將尋盟。
安知無白鹿，絕頂來相迎。